
ДО
ОБЩИНСКИ СЪВЕТ
БУРГАС


ДОКЛАДНА ЗАПИСКА


ОТ  ДИМИТЪР НИКОЛОВ –КМЕТ НА ОБЩИНА БУРГАС


ОТНОСНО: Проектно предложение „Интегриран модел за управление на градската мобилност – I етап“ по Оперативна програма „Региони в растеж” 2014 – 2020г., приоритетна ос 1: „Устойчиво и интегрирано градско развитие”, процедура BG16RFOP001-1.001-39 „Изпълнение на интегрирани планове за градско възстановяване и развитие 2014-2020“ 


УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Община Бургас е конкретен бенефициент по процедура BG16RFOP001-1.001-39 „Изпълнение на интегрирани планове за градско възстановяване и развитие 2014-2020“, приоритетна ос 1: „Устойчиво и интегрирано градско развитие” на Оперативна програма „Региони в растеж” 2014 – 2020г. Цел на процедурата е да подкрепи реализацията на Интегрирания план за градско възстановяване и развитие на Бургас чрез предоставяне на безвъзмездна финансова помощ за изпълнение на проекти, включени в Инвестиционната програма на Община Бургас за периода 2014 -2020 г. 
В изпълнение на одобрената Инвестиционна програма Община Бургас подготвя проектно предложение “Интегриран модел за управление на градската мобилност - І етап”, включено като основен проект по инвестиционен приоритет „Интегриран градски транспорт“. Съгласно насоките за кандидатстване по процедурата за безвъзмездна финансова помощ, допустимите дейности за финансиране по този приоритет включват: обновяване на транспортната инфраструктура, включително спирки, депа, бази за ремонт; развитие на инфраструктурна маршрутна мрежа с нови дестинации, подобряване на системите за обществен транспорт; изграждане/ обновяване/ реконструкция на улична мрежа във връзка с развитие на интегрирана система за обществен транспорт; изграждане/ обновяване/ реконструкция на пешеходни алеи и тротоари, велосипедни алеи, паркинги за велосипеди, подлези, надлези; обновяване на общински автогари; изграждане/ обновяване/ реконструкция на зони за паркиране и други мерки по организация на паркирането в близост до ключови възли на обществения градски транспорт извън градския център.
Проектното предложение се разработва на база изготвени предпроектни проучвания за надграждане на системата от Бързи автобусни линии и изграждане на система от паркинги, обвързани с основните трасета на обществения транспорт. Планираните в рамките на проектното предложение дейности включват:
· Реконструкция и рехабилитация на ул. „Булаир“, бул. „Демокрация“ и бул. „Стефан Стамболов“ в участъка от кръгово кръстовище с бул. „Никола Петков“ до кръстовище с бул. „Струга“ и от кръстовище с бул. „Проф. Я. Якимов“ до кръстовище с бул. „Тракия“, ведно със създаване на „бърз автобусен коридор“ по бул. „Демокрация“, чрез нова организация на движението и оптимизация на паркирането;
· въвеждане на интегрирана система за управление на трафика в града, с надграждане на съществуващи и изграждане на нови кръстовища с автоматизирано управление, оборудване на точки за събиране на трафик данни в рамките на града, въвеждане на допълнителни точки за видеонаблюдение на трафика;
· изграждане на паркинг в близост до трасето на Бързите автобусни линии; 
· въвеждане на интегрирана система за управление на паркирането в градска среда.
Общата прогнозна стойност на проектното предложение “Интегриран модел за управление на градската мобилност - І етап” е 11 966 744,57 лв., от която: 
· общ размер на безвъзмездната финансова помощ, съгласно одобрена Инвестиционна програма на Община Бургас -  7 758 281,11 лв.
· размер на собствено финансиране от Община Бургас – 4 208 463,46 лв.
Условие за финансиране на проекта от Оперативната програма е при подаване на проектното предложение, кандидатът да: 
· удостовери, че е осигурена устойчивостта на предложения проект и че видът и предназначението на закупените/изградените/реконструираните по проекта инфраструктура, оборудване, съоръжения, нематериални активи и др. няма да бъде променяно за период, не по-малък от 5 години след крайното плащане към бенефициента по проекта.  
· да поеме ангажимент  за осигуряване на необходимия ресурс, който няма да бъде финансиран от БФП чрез собствени средства, вземане на кредит или друга подкрепа от финансова институция, в случай, че проектът бъде финансиран от ОПРР.
Предвид изложеното, на основание чл. 21, ал. 1, т. 8 от Закона за местното самоуправление и местната администрация, предлагам Общински съвет- Бургас да вземе следните
РЕШЕНИЯ:
1. Общински съвет – Бургас дава съгласие Община Бургас да кандидатства с проектно предложение “Интегриран модел за управление на градската мобилност - І етап” по процедура BG16RFOP001-1.001-39 „Изпълнение на интегрирани планове за градско възстановяване и развитие 2014-2020“, приоритетна ос 1: „Устойчиво и интегрирано градско развитие” на Оперативна програма „Региони в растеж” 2014 – 2020г.
2. Общински съвет – Бургас гарантира, че ще бъде осигурена устойчивостта на проектното предложение и видът и предназначението на закупените/изградените/реконструираните по проекта инфраструктира, оборудване, съоръжения, нематериални активи и др. няма да бъдат променяни за период, не по-малък от 5 години след крайното плащане към бенефициента - Община Бургас по проекта. 
3. Общински съвет – Бургас дава съгласие за осигуряване на необходимия собствен принос в размер на 4 208 463,46 лв., чрез собствени средства, кредит или друга подкрепа от финансова институция, в случай, че проектът бъде финансиран от ОПРР.


С УВАЖЕНИЕ,
ДИМИТЪР НИКОЛОВ
КМЕТ НА ОБЩИНА БУРГАС


Съгласувал:
Руска Бояджиева 
Зам.-кмет на Община Бургас


Златина Георгиева
Директор Дирекция ПНО

